정조 22년
戊午五月二十二日寅時上御熙政堂諸承旨持公事入侍藥房時原任大臣閣臣承候大臣備局堂上引見禮曹判書奉常提調同爲入侍時行都承旨李晩秀行左承旨洪仁浩行右承旨李益運右副承旨魚用謙同副承旨李始源記事官洪奭周假注書呂東植記事官金景煥記注官金良倜檢校待敎李存秀以次進伏訖上命承候入侍奭周承命出傳與左議政蔡濟恭領敦寧金履素右議政李秉模藥房提調李祖源檢校提學鄭民始沈煥之原任直提學徐浩修金載瓚徐龍輔鄭大容原任直閣金勉柱金祖淳南公轍檢校待敎沈象奎偕入進伏上曰京畿監司入侍出榻敎賤臣承命出傳與京畿監司李在學偕入進伏上敎晩秀等曰公事皆是前例則不必讀奏直爲啓下而獻官單子外出書判付可也仁浩曰臣於今番錄囚時待罪該房適有區區愚見敢此仰達矣我聖上臨御以來政先恤獄每於京外文案之入徹也以欽哉惟恤之德法明愼不留之義淸覽纔完判批隨下旣勤旬時之服念常懋天地之好生若其遇赦而疏釋弭災而審理固已爲應行之典而藩臣新莅例有三朔閱實之啓繡衣銜命輒勤十行察隱之諭敬玆祥刑一念靡弛八方含生孰不仰期無刑之德意也哉丙申以後所下審理錄啓判付謄書冊子以備乙覽而臣頻叨該房之故承命修正者于今十有五年爲十八卷一千三百餘案矣第其謄本每致訛漏細字有妨考閱此已未安而且況文案之刪節太簡獄情之源委難曉臣意則就此已謄冊子附以原案槪略凡係供招肯綮奏讞要語之不可不憑考者拈出略抄逐案細註仍於每案之下謄書判付稍大字樣務從精詳而抄案則付之有司成出凡例判付則亟令內閣更加校正竣役之後下送兩南監營繕寫數本待其上送仍以生生字活印不必別爲開局只使秋官之臣主管擧行此後則所下判付若滿一卷隨卽依此例續印內而秋曹京兆外而四都八道頒下一件俾各遵守奉行則非但爲重綸綍之道實合於揭關和之義矣仍伏念欽恤典則之頒行京外無寃錄之刊印諺解莫非重民命象典刑之徽規至意伏況親閱詞案昭垂批判情實不遺於錙銖科條燦然於金玉尤宜敬編一通刊示八方則其爲事體至重且大下詢廟堂及閣臣處之何如上曰依爲之出擧條仁浩曰錄啓案修正入啓事體至重而供招啓讞多不付籤已極未安正犯干證年歲懸錄纔有昨年定式而伊後亦不懸錄無憑考閱囚供旣具年歲不難辨別設或未瑩則亦宜關問該道而定式之後又復如此揆以事體不可無警昨年後錄啓冊修入之刑曹堂上推考該掌郞廳從重推考此後申明嚴飭俾無如前之弊何如上曰依爲之出擧條仁浩曰刑曹文案修啓時塡入時刻旣有定式而今番獄案間或不塡至有休紙混入之擧事甚未安臣之矇然捧入不勝惶恐而該曹堂上推考何如上曰依爲之出擧條仁浩曰刑獄之案所當恪勤其典守審愼其出納而咸安僧以摠獄案間因閪失私自往復該道改修成冊鴻山李應駿等案啓下已久而謂自本道未及修啓旋又搜得於該曹云由前則疎漏莫甚由後則泛忽宜警刑曹堂上竝從重推考何如上曰依爲之出擧條仁浩曰今番錄囚一依疏決例擧行則文案當使郞廳親呈而下吏替呈極爲駭然刑曹堂上從重推考諸郞廳所當重勘而本院請推之外無他可施之罰何以爲之乎上曰依爲之郞廳亦生疎所致今番則推考可也出擧條仁浩曰今此諸案判付無疏決之名而有錄囚之實疏決時則大臣法官三司以下俱抱文案各捧墨壺筆枝登筵進前讀奏每讀一案詢問僉議之後金吾秋曹長官承寫判付一一頒諸朝紙例也今番獄案旣命就議大臣仍令粘付回啓事面至重故所當依疏決判下一竝頒布於朝紙而第念錄囚只及死罪而徒流不爲擧論者似與循例疏決不同則百餘案判付有難一竝出諸朝報合有經稟擧行之道故敢此仰達矣上曰只以罪人姓名及判下律名出朝報可也出擧條仁浩用謙先退上曰奉常寺久任郞廳亦爲待令乎晩秀曰判官差祭故該寺正使之待令而未及入來矣上曰祈雨時畫龍節次令禮判及奉常提調詳細問知後入侍可也景煥承命出傳與禮曹判書趙尙鎭偕入進伏上曰次對諸宰亦令入侍奭周承命出與兼戶曹判書金華鎭行右參贊金文淳行大護軍李敬懋兵曹判書李時秀行大護軍趙心泰行護軍徐有大訓鍊都正申大顯開城留守韓用龜執義柳畊司諫沈奎魯掌令鄭最成持平尹涵校理金銑副修撰朴吉源事變假注書李弘源偕入進伏濟恭等曰多日齋居之餘聖體候若何上曰每當此時多値悶旱焚灼度日不自知其何以過了也濟恭等曰王大妃殿氣候何如上曰一樣矣濟恭等曰惠慶宮氣候何如上曰一樣矣濟恭曰近雖得雨猶有惜乾之歎民事誠爲可悶而況當齋居之時夙宵憧憧過用聖慮群下之心尤豈敢一刻放弛乎上曰湖西一路最爲遑汲四月以後一味惜乾其中若而邑間有所得而一邑之內亦未周洽至於兩南亦多可悶處卿亦有所聞否濟恭曰臣每逢自鄕上來人輒問農形嶺南之右下道沿海處不爲不足而右上道及左道不免旱乾湖南似爲稍勝而最可悶者湖西也若干邑之或鋤或犁雖不可謂全無所得而終無浹洽之效至於畿沿之仁富等處頗爲周洽云矣上曰仁富則固有豊登之望而都下則十八之雨足爲鎭人心之一助至於湖西伊日一霈亦未均霑且畿邑兩南之與湖西接界處被旱亦皆爲甚豈非怪事乎大抵今年節序太早纔過五月念間而時物則無異常年之六月今雖得雨秧役亦必後時矣濟恭曰自古農家常談每稱中伏移秧猶無太晩之慮今年節物雖云差早趁今霈然亦豈無所益乎履素曰及今得雨雖難如常年之善成比之晩移秧亦云早矣濟恭曰華城則連爲得雨移秧無慮云矣上曰華城之南而湖西接境之地北而始興果川等處皆不如華城矣連接湖西之報則列邑祈雨至於十次九次之多祈雨祭雖有間一日之例如是之頻亦甚屑瀆而道伯則數次行祭後更無皁白不知緣何而然也秉模曰外邑祈雨之例各自該邑觀勢請報然後道伯始爲許題而今番湖西則似是先自營門知委設行且列邑次數之番番登聞亦似非當然之例矣上曰向於初次祈雨祭設行狀啓以不言某邑草草登聞有所飭敎矣其後狀啓之番番列錄者似是矯枉過直而然也大抵威生於廉則此道伯必有之而此等擧行似緣衰憒之致也松留亦登筵此意往復好矣仍敎曰以湖西民事見之朝廷所以應之者有若太伈泄而不但畿邑之稍優於湖西且祈雨之擧方至再次則減膳避殿等別般擧措無乃太涉於張皇乎濟恭曰然矣秉模曰自上雖以誠意之斷續每有下敎而仰惟如焚如灼之念晷刻未弛下情不勝焦悶矣上曰日昨之雨雖不過盈寸而少弛如渴之憂且得於祈雨三日之內其時享官合有賞典而以齋居之故旣不得卽地施賞方此杲杲之時論賞亦涉如何方欲更待周洽後爲之矣自昨日晩後烈陽曝地今朝雨意尤爲漠然當以明日受香爲定矣仍命禮判及奉常提調進前敎曰卿等與禮房更爲出去祝式與畫龍書紙牓節次綃本進排衙門禮畢後祭物沈江之規竝爲知入可也尙鎭等承命出回奏曰祝則無押畫龍則自太常擧行而綃本自濟用監進排作簇子有絡纓畫靑白二龍龍山則畫白龍楮子島則畫靑龍位版則古例自本寺臨時造成以白龍之神靑龍之神四字大祝書付紙牓禮畢後位版與紙牓竝祝望燎矣昔在先朝時依山川例位版則奉安于本寺只以紙牓與畫龍望燎後竝祭物袱裹浮之江心云矣命書傳敎曰昨今日氣又復杲杲民情之遑汲豈但湖西爲然及今不雨勢將奈何夙宵憂恐方寸煎灼再次禱雨之擧不容暫緩不卜日明日受香龍山江遣重臣楮子島遣宰臣設行祭文則藝文提學牌招撰進兩處責躬省愆之辭使之措語例皆畫龍行事神位用紙牓自今爲式先一日獻官齋宿於太常仍與久任郞眼同監畫務從精潔翌朝詣香室受香還至太常陪進祭畢後還奉亦如之一依詣壇亨事近例爲之事令禮曹太常載之謄錄遵行仍敎曰祭官則三銓入來塡差而諸執事竝以入直官差出閣臣及時任玉堂竝令勿拘也又命載瓚先退製進祭文上曰昨年亦因旱災有木麥代播之議矣今年則尙今不爲留意得無晩時乎秉模曰代播則差早矣上曰以畿內穀簿見之列邑之所儲木麥多寡不均或有全無木麥名色之邑不可不預爲拮据矣秉模曰年前嶺南被旱時至於六月尙未移秧故營邑相議罄竭公私所儲一竝代播終獲救旱民無飢色其實效如是矣命畿伯進前敎曰道內農形何如在學曰遑汲則諸邑一般而今番之雨海邊多得故仁川南陽安山豊德之近海處優爲移秧而或有數三犁處或有一二鋤處一境之內亦多不均矣上曰漢南諸邑亦果如何在學曰漢南則如果川始興等邑有全不得雨處而其外驪利麻積等邑或有鋤犁處或有未洽足處而亦不甚遑汲若楊根等邑則雖未得雨春澤稍勝亦不至如漢南之甚矣上曰列邑祈雨不必自營門使之設行待其請報然後許題爲好矣在學曰守令則只以民情之遑汲爲言而亦無祈雨之請若待營門之知委矣上曰或爲方寸之禱或用珪璧之祈各隨其所見之如何至於次數之太多反有屑瀆之嫌矣在學曰旣得犁雨處不必連設而未得均洽處則亦難遽爲停止故知委列邑使之量其緩急而爲之矣上曰代播之政在所留意畿邑留庫中木麥果如何在學曰各邑所儲多寡不均矣上曰預加拮据以爲均儲之地好矣上曰次對爲之仍敎濟恭曰久未見卿近則凡節如何濟恭曰終日昏困健忘轉甚而寢食亦頓減矣上曰以今朝廷模樣旱災又如此遇災修省反勝於無災放忽凡諸有益於世道民事者另加講究此正其時左相久未登筵有何可陳之語乎濟恭曰臣本愚迷近益昏憒不能留心事務實不知所以仰對矣上曰近聞承宣言則日前摠使薦望卿以向來筵敎有所撕捱云豈不過矣乎當初云云蓋出於無間之意而卿反如是則由中之言不可復說於卿矣濟恭曰聖敎及此臣雖愚迷豈不知聖意之攸在而臣實自愧以臣昏憒尙何敢議到於廟剡乎此後則雖至被罪決難膺命矣故右相尹蓍東時亦有已例則僚相之替當有何不可乎上曰其時則卿適有愼節故雖有一時權度而中書故事事面莫重豈可無端擺却乎濟恭曰如臣衰癃之蹤速賜區處則豈有如是拘礙之端乎上曰卿若許免則在卿休息之道豈不便好而八耋之年筋力雖好有難乍解旋入則到今許副豈不悵然乎仍敎曰右相亦有可陳者乎秉模曰當此憂勤之時有備無患之策豈不欲另加講究而所見不逮終無別般思得者矣上曰若依古例痛禁移秧則旱亦不甚爲災而以其省費也故近俗專尙移秧此由於懶農而然矣履素曰臣之在鄕時猶多附種處矣十餘年來頓異於前足可附種處無不移秧蓋所省之費不過一度鋤役而及秋所收則不如附種以此較彼得不償失矣秉模曰附種之不過十斗落者移秧則足可爲一二石落廣作者旣多故貧殘無力之類每患田土之難得矣上曰秧馬之云古亦有之則其來亦似久矣濟恭曰非但省費利莫大焉渠輩認作妙術雖欲禁之亦無奈何昔在皇朝太祖時嘗以一律禁之而終不得行矣秉模曰向因嶺南御史書啓中刑獄尺數事以刑曹所在尺較諸欽恤典則圖式則分數稍長蓋緣印本尺樣之漸縮而然也一依刑曹尺樣使之遵行似好矣上曰木尺則易有出入無論銅與鐵嚴飭改造可也秉模曰諸道金銀店可設處必經筵稟然後發關自是定式又於年前因北關採金事飭敎截嚴而近聞自該曹金銀可採處發關至於數十邑之多故招問曹吏則未經筵稟云違越定式已萬萬未安如斯之際無賴閑雜之輩憑藉作弊者比比有之其爲駭惑聽聞當如何哉戶曹判書金華鎭譴罷亦無不可而重任有難輕遞姑先從重推考該曹差人之爲弊外邑多端自本司行會諸道各其道內設店邑爲幾邑各其邑中設店處爲幾處爲弊與否詳細列錄狀聞稟處後始許設店之意措辭知委自今申嚴定式若非經稟則無得發關俾京外曉然知朝家著令之本意何如上曰依爲之出擧條仍敎曰今此右相所奏左相以爲如何濟恭曰臣則未得詳知而似非遽然設店不過看審其虛實矣秉模曰戶判亦登筵詳問其事實似好矣華鎭曰前戶判旣以有銀脈處關問後設店之意經稟故果爲發關探其有無而已大抵關問之時輒値防報雖以金貨事言之潛採則甚多而無一處納稅者近來事之每多欠實知此臣常慨歎矣秉模曰雖發關亦豈可未經稟而爲之乎該曹之設店易致有弊則營邑之防塞固亦無怪且此等事如欲爲之則筵奏之後行會諸道潛採者申明嚴禁可設者收稅上送如是則名正言順亦可無弊而今乃私自探問則外邑之人豈不認以朝廷之殖貨乎華鎭曰旣是前堂經稟之事故臣則視若尋常矣奏未畢秉模曰雖是崇品重臣而大臣旣已請推則設有可辨之事退而陳疏可也至於榻前爭辨事體不當若是矣華鎭仍就座濟恭曰朝家之禁斷蓋出聖王投珠之意且以皇明礦稅事言之採銀之弊有不可言而亦難一味防塞近來度支歲入不過端川銀若干兩而已千乘之國一年銀貨之若是零星豈可成說乎上曰無論金銀店無賴輩憑藉作弊之類一切嚴禁俾無生弊之意措辭出擧條可也命大臣就座尙鎭曰五經百篇尊經閣奉安時告由於聖廟儀節用五禮儀所載朔望祭禮事命下矣取考五禮儀圖式則朔望祭無牲幣告事由有牲幣今此告由於聖廟時當有牲幣而旣用朔望儀節則有不敢循例擧行故敢此仰達矣上曰只依朔望祭例爲之而亦有編輯姑未始役之書待訖役當同爲告由告由退期更待下敎以此意分付成均館可也出擧條命三司進前敎曰前啓只擧末端也畊奎魯最成涵銑吉源曰請寢罪人鄭致達妻出置城外之命依前還發配所亟令王府快正典刑上曰不允出擧條畊等曰請物故罪人德相亟施孥籍之典上曰不允出擧條畊等曰請逆賊尙喆追施孥戮之典上曰不允出擧條一行刀割銑吉源就座畊等曰請遲晩後物故罪人啓能亟施孥籍趾賊等凶種快施邦刑獻遂設鞫得情上曰不允出擧條畊等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允出擧條畊等曰請物故罪人國榮亟施孥籍之典上曰不允出擧條畊等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法上曰不允出擧條畊等曰請承款後物故罪人九宗亟施孥籍之典上曰不允出擧條畊最成涵曰請寢李汝節定配之命更令王府嚴覈取服施以當律上曰不允出擧條仍敎畊等曰當此求助之時豈可無一言而退乎如有可陳者須以新啓爲之也畊曰向筵以後屢日講求皆是陳腐之見別無切實之語不知所以仰對矣上曰他臺則有之乎最成曰顧今時暘未若雨澤久悶農節已愆朝野遑悶我聖上夙宵憂慮錦玉靡安凡所以悶旱致雨之方無不用極而果然諸路得雨之報繼日而踵至矣然而大霈尙靳珪壁再擧此或人事未盡於下而天心之示警也如是耶蓋自古救旱之政其道不一君道太亢則必思上下之交濟窮民抱寃則務欲積鬱之疏釋或有土木興作之役則亦爲停罷以應天譴今於聖明之世無此三者之可言則臣雖欲傳會爲說仰副求助之聖意而實未得其要也第念目下切時之要莫先於節財用三字聖人不云乎節用而愛民蓋用不節則財必竭而民益窮矣此所以愛民之本必自節用始也而節用之道亦在於禁奢侈愼恩賞二者而已矣臣固知殿下躬儉之德克配大禹之卑宮而宮禁服食之節或不無華靡之弊歟殿下愼賞之念不啻韓侯之愛嚬而左右賚與之際亦或無過濫之費歟目今經用日縮公私俱耗而矧當雲漢側修之日宜先省費裕財之政請益懋大布之儉深軫在笥之義克體節用之聖訓以答仁愛之天心焉上曰依啓出擧條最成曰臣於卽筵伏聞大僚以諸道金銀店發關事請推戶判而戶判出班奏對太涉張皇有若爭辨者然夫店事本末臣未詳知而未經筵稟徑先關問者大失審愼之道筵席問備之請至發於董率之地則不思自引之義反歸分疏之科其在尊筵體重大官之道損失非細不可推考而止請戶曹判書金華鎭施以罷職之典上曰依啓出擧條華鎭先退涵曰異端之害聖人比之洪水猛獸而今之所謂西洋學者卽其尤絶悖者也年前朝家之禁不啻申嚴則庶幾邪說之永熄而近聞湖西之境其徒寔繁在在嘯聚處處誑誘匿影於窮島僻峒之間者反有盛於前日甚至輦轂之下亦有滋蔓難圖之慮此無他殿下雖曰禁之而根本未拔窩窟尙存致有此愈久而愈熾也彼鄕曲蚩迷之類安知其說之爲可惑而特其出自簪紳之爲常情所尊信者故靡然從之若是其衆而雖以我殿下之明正學嚴法禁亦莫能導納於名敎也噫彼滅天理斁人紀之說尙敢肆行於覆載之間則亦豈無上天之懷怒而陰陽之愆和耶請殿下先從其窩窟克軫打破之道使閭巷之被惑者知所回悟而爲導揚和氣之方焉上曰湖西之窩窟大臣旣言之自當出擧條其餘京外牖惑戢迷之方各有司存有司之不謹隨其所現大臣論勘爾等糾劾可也出擧條濟恭曰臺臣以邪學事陳啓其言誠好而臣意則必先誅李存昌然後湖右蚩氓漸染之弊可以杜絶大抵存昌者以自中頭民睯不知畏作爲窩窟朝家盛念雖在如渠微物必欲化其惡而導之生豚魚木石亦當感激而渠乃冥然悍然少無變動而尙未正法之故愚民輩至或爭備酒食往慰獄中云此豈生道殺人之義乎雖以道臣言之受敎之下無論感化與不感化所當具由陳聞以俟處分而經年閱歲無皁白此何等重囚而若是泛忽乎當該前後道臣從重推考亟令擧實馳啓以爲依律處斷之地何如上曰依爲之出擧條涵曰人氣和而後天氣順人心悅而後天心豫此必然之理也目今生民切骨之寃率由於征徭之多端流離相續愁歎四起朝廷非不知此而終不能變通者坐於國用之不足而無充補之道故耳朱子嘗言于宋宗曰內自京師外達郡邑上自宮禁下至胥徒無名浮費悉從廢罷則必有所濟顧今國家用度至繁名目甚夥此於其間豈無可除減者乎今宜選朝紳之諳練事務者而劃科分掌凡支費之繁冗者一切蠲減以裕國用然後始就征徭上祛其切急難支之弊則民情庶可慰而天心或可格矣請亟降明命依此擧行焉上曰蠲減支費若不善爲則徒有損下之名未見節用之實須於日用出入出無踰入可謂公私兩便近日籌坐間日設行諸宰有何發謀之足聽者乎觀於今筵無一籌謨之皁白問備不若不爲姑置之今日有雨意設或得雨農功後時處民事其可以得雨放忽又況霈然姑尙査然目下修省徒事憂勤而若無實政之及於民者則豈非不誠之甚乎明日欲爲常參而坐齋未果宜令籌司知此對揚可也出擧條奎魯曰請金甲島爲奴罪人克觀更令王府設鞫得情夬正王法上曰不允出擧條奎魯曰請逆賊尙魯亟施孥戮之典上曰不允出擧條奎魯曰請承款後物故罪人未畢而覺仍奏曰請濟州牧定配罪人姜彝天墨山定配罪人金鑢慶源府定配罪人金履白亟令王府拿來設鞫嚴問快正典刑其餘徒黨亦令嚴鞫處斷以折奸萌上曰不允出擧條益運請推臺臣上曰此不可推考而止矣秉模曰諫臺陳啓之際誤擧合啓已陳之啓雖緣倉卒生疎之致損體則大當該臺臣罷職何如上曰依爲之出擧條奎魯先退畊最成涵曰伏以臣等俱以無似猥叨言官方此悶旱求助之時宜思一言報效之道而頃旣含默於前席至被補過之責敎繼而賓筵荐開促敎屢降義當顚倒趨承罄竭愚慮冀或少補於雲漢側修之誠而第伏念臣等見識謏淺言議骫骳實無讜言嘉謨可備目下對症之劑故不敢唐突而進竟犯違傲之科孤負言責合被重辜而承宣請推猶云薄勘臣等宜卽引避而伊時適暮間値齋日今始來避所失甚大以此情踪其何敢一刻晏然於臺次乎請命遞斥臣等之職上曰勿辭亦勿退侍出擧條仍命備堂先退敎在學曰本道祈雨姑不至於道伯之親行乎在學曰明日及再明日皆是潮減水休而俗稱得雨之日姑當更俟之矣上曰道內麥農則果如何在學曰峽邑則優可免歉斗直六七分而漢南諸邑亦不過一錢其他田穀則亦皆有善成之望矣上曰龍仁囚金元喆事卿則以爲合有傅生之道而白女之立證人皆疑之以常情之外今番査啓亦無別般起疑之端故姑置之須有明的之證然後可以決處更爲査得好矣在學曰以臣所見別無可疑而但其服滷一款家人皆知之云此或爲一分可疑之端矣命在學先退命書榻敎曰穀簿成冊承命校正之役間爲坐罷難付生手備局前堂李書九仍任牌招使之着意擧行此後無敢逡巡事一體嚴飭命退承史以次退出